b"\n_START_ARTICLE_\nXXXIII Individual d'Escala i Corda\n_START_SECTION_\nOctaus de final\n_START_PARAGRAPH_\nLa competici\xc3\xb3 oficial comen\xc3\xa7\xc3\xa0 divendres 5 d'octubre al trinquet Salvador Sagols: Pere, de blau, s'enfront\xc3\xa0 a un altre mitger, Santi de Finestrat, que fon subcampi\xc3\xb3 del Trofeu Individual Bancaixa de 2012; el duel estigu\xc3\xa9 igualat fins al joc 30, quan Pere aconsegu\xc3\xad fer quatre jocs seguits i avan\xc3\xa7ar-se a 30 per 50; Santi, que fins llavors havia jugat com volia Pere, es ref\xc3\xa9u a 45 per 50 i l'\xc3\xbaltim tram de la partida torn\xc3\xa0 a estar igualat encara que, al remat, Pere aconsegu\xc3\xad guanyar 50 per 60._NEWLINE_Dilluns 8 al trinquet Batiste Vi\xc3\xb1es, es classific\xc3\xa0 un altre mitger: Nacho de Beniparrell, de blau, hagu\xc3\xa9 de treballar-se la vict\xc3\xb2ria front a Ismael Fageca \xe2\x80\x94subcampi\xc3\xb3 del Trofeu Individual Bancaixa de 2014\xe2\x80\x94 que, malgrat no estar al nivell d'abans, encara sab\xc3\xa9 amagar la pilota al Nacho; la partida estigu\xc3\xa9 disputada amb jocs alterns fins a 40 iguals, encara que el millor joc a l'aire de Nacho li don\xc3\xa0 la vict\xc3\xb2ria 60 per 40._NEWLINE_Dimecres 10 es produ\xc3\xad un resultat inesperat al Nou Trinquet de Guadassuar: el campi\xc3\xb3 vigent, Soro III, va perdre 45 per 60 front a Franc\xc3\xa9s de Petrer, despr\xc3\xa9s d'un comen\xc3\xa7ament igualat fins a 25 per 30 en qu\xc3\xa8 Franc\xc3\xa9s li trenc\xc3\xa0 el dau i sab\xc3\xa9 defendre el seu fins a guanyar la partida, el passe a quarts de final i, de retruc, eliminar a un altre dels favorits per al t\xc3\xadtol._NEWLINE_Divendres 12, el trinquet de Vilamarxant alberg\xc3\xa0 un duel entre els mitgers Salva de Massamagrell i Bueno de Meliana: est \xc3\xbaltim destac\xc3\xa0 en l'edici\xc3\xb3 anterior per guanyar totes les partides disputades fins a perdre davant el Soro; en esta partida es mantingu\xc3\xa9 sempre per davant de Salva fins a guanyar-lo 60 per 40._NEWLINE_Dissabte 13 de vesprada, Pere Roc elimin\xc3\xa0 Pablo de Sella sense oposici\xc3\xb3, 60 per 20, al trinquet de Pedreguer._NEWLINE_I diumenge 14 es jugaren els tres \xc3\xbaltims octaus:_NEWLINE_de mat\xc3\xad, el trinquet El Rovellet n'ofer\xc3\xad dos seguits, en els quals Genov\xc3\xa9s II guany\xc3\xa0 60 per 35 a Ferrer, i Puchol II a Monrabal en partida sabatera (60-15);_NEWLINE_per la vesprada, De la Vega elimin\xc3\xa0 amb autoritat (20 per 60) a Giner de Murla, que nom\xc3\xa9s pogu\xc3\xa9 fer un joc, encara que en algun moment estigu\xc3\xa9 a punt de plantar cara.\n_START_SECTION_\nQuarts de final\n_START_PARAGRAPH_\nDimarts 16, Franc\xc3\xa9s i Pere es disputaren el primer lloc per a les semifinals al Tio Pena: encara que el primer eix\xc3\xad com a favorit despr\xc3\xa9s d'eliminar al Soro, Pere dugu\xc3\xa9 la iniciativa i oblig\xc3\xa0 a Franc\xc3\xa9s a igualar-lo cont\xc3\xadnuament a 30 i a 40 fins a avan\xc3\xa7ar-se 45 per 40, per\xc3\xb2 llavors el mitger pedreguer encaden\xc3\xa0 un joc darrere de l'altre fins a guanyar-lo 60 per 45._NEWLINE_Les dos partides seg\xc3\xbcents, previstes per a divendres 19, s'hagueren d'ajornar al diumenge 21 per l'av\xc3\xads de temporal ocasionat per l'hurac\xc3\xa0 Leslie (2018):_NEWLINE_a Vila-real, els jocs s'alternaren des del comen\xc3\xa7ament fins que Puchol II trenc\xc3\xa0 el dau a Genov\xc3\xa9s II (35-30), moment a partir del qual es destac\xc3\xa0 quasi sense oposici\xc3\xb3 \xe2\x80\x94Genov\xc3\xa9s encara li tomb\xc3\xa0 un val i f\xc3\xa9u un \xc3\xbaltim joc, 55 a 35\xe2\x80\x94 fins a guanyar la partida;_NEWLINE_a Sueca, el duel de mitgers entre Pere i Bueno es resolgu\xc3\xa9 a favor del segon, molt superior sobretot a partir del 30 per 35 que esdevingu\xc3\xa9 l'\xc3\xbaltim joc guanyat pel pedreguer._NEWLINE_L'\xc3\xbaltim quart, dimarts 23 a Massamagrell, tingu\xc3\xa9 bona assist\xc3\xa8ncia de p\xc3\xbablic i postura favorable \xe2\x80\x94donaven de deu\xe2\x80\x94 a Pere Roc II, que jug\xc3\xa0 de roig, per\xc3\xb2 De la Vega dugu\xc3\xa9 la iniciativa al comen\xc3\xa7ament de la partida i aprofit\xc3\xa0 el nerviosisme del contrincant per a situar el marcador a 15 per 25; Pere Roc recuper\xc3\xa0 la calma i, encara que igual\xc3\xa0 a 25, els jocs se succe\xc3\xafren del dau estant amb el blau un joc sempre per davant i les ovacions del p\xc3\xbablic davant el bon joc de l'almussafeny, mentre el benidormer li costava m\xc3\xa9s fer el quinze; per\xc3\xb2 amb 45 per 50 blau, De la Vega tingu\xc3\xa9 dos errors al rest que Pere Roc aprofit\xc3\xa0 per a cr\xc3\xa9ixer i, despr\xc3\xa9s d'igualar a 50 i a 55, guany\xc3\xa0 la partida restant.\n_START_SECTION_\nSemifinals\n_START_PARAGRAPH_\nPuchol II i Pere disputaren la primera semifinal divendres 26 a Vilamarxant, el trinquet on Puchol fon eliminat en l'edici\xc3\xb3 anterior: la partida comen\xc3\xa7\xc3\xa0 dauera fins al 30 per 20 favorable a Puchol, que f\xc3\xa9u el primer joc del rest i s'avan\xc3\xa7\xc3\xa0 45 per 25; Pere, que fins llavors havia jugat molt durant el campionat, contest\xc3\xa0 amb quatre jocs seguits per a igualar a 45; els dos jocs seg\xc3\xbcents els feren del dau estant, igualant a 50, per\xc3\xb2 Puchol guany\xc3\xa0 el passe a la final amb dos \xc3\xbaltims jocs consecutius i un llarg aplaudiment del p\xc3\xbablic per als dos figures._NEWLINE_L'altra es jug\xc3\xa0 diumenge 28 de vesprada a Bellreguard, despr\xc3\xa9s que de mat\xc3\xad Molt\xc3\xb3 s'hi proclamara campi\xc3\xb3 individual front a Marrah\xc3\xad: Pere Roc II era el favorit en les travesses, per\xc3\xb2 Bueno, que l'any passat ja f\xc3\xa9u molt bon campionat, prengu\xc3\xa9 la iniciativa i se situ\xc3\xa0 en 30 per 50 a favor, abans que Pere Roc remuntara fins a igualar a 50; Bueno fon el primer en fer el joc 55, del rest estant, per\xc3\xb2 Roc repet\xc3\xad la gesta i, en acabant, sentenci\xc3\xa0 la partida del dau, encara que una pilotada de Bueno a la galeria que caigu\xc3\xa9 podria haver girat el desenlla\xc3\xa7 de la partida.\n_START_SECTION_\nFinal\n_START_PARAGRAPH_\nEn la presentaci\xc3\xb3 de la final a la seu de Bankia, cada pilotari destac\xc3\xa0 les virtuts de l'altre: Puchol II assenyal\xc3\xa0 la fortalesa mental de Pere Roc II, el qual llo\xc3\xa0 la t\xc3\xa8cnica al rebot del seu adversari; en guanyar la reballada, Pere Roc tri\xc3\xa0 Ximo Oltra com a feridor, la qual cosa afavor\xc3\xad Puchol, que comen\xc3\xa7aria al dau amb Miguel\xc3\xadn; la partida es retransmet\xc3\xa9 en directe per \xc3\x80 Punt._NEWLINE_El dia de la partida, amb el trinquet de Pelayo ple d'aficionats benidormers i vinalesins, la c\xc3\xa0tedra donava de quinze a favor del roig, Puchol II, que anot\xc3\xa0 primer (20 per 15):_NEWLINE_al remat aix\xc3\xb2 seria definidor per al resultat, ja que els jocs se succe\xc3\xafren del dau estant amb una durada mitja de dos minuts, alguns amb m\xc3\xa9s vals que altres, per\xc3\xb2 sense que cap dels dos jugadors se sentira c\xc3\xb2mode, fins al 55 per 55 decisiu en el qual Puchol, amb val i 15 a favor, guany\xc3\xa0 l'\xc3\xbaltim quinze amb una pilotada a la galeria._NEWLINE_Passada la final, Puchol reconegu\xc3\xa9 la satisfacci\xc3\xb3 d'haver tornat a guanyar l'Individual, la qual cosa confirmava per a ell que l'altra edici\xc3\xb3 que guany\xc3\xa0 no fon per atzar; per a Pere Roc, el resultat era prou bo despr\xc3\xa9s d'haver patit una lesi\xc3\xb3 que li imped\xc3\xad preparar el campionat com voldria, en una temporada en qu\xc3\xa8 disput\xc3\xa0 tres finals, l'\xc3\xbaltima amb un adversari com Puchol II, molt efectiu al dau de Pelayo."